2022 yilda O‘zbekiston prezidentining tadbirkorlar bilan ochiq muloqoti o‘tkaziladi

Qayd etilishicha, har yili “20 avgust – Tadbirkorlar kuni” doirasida O‘zbekiston prezidentining tadbirkorlar bilan “Ochiq muloqot” tadbirini o‘tkazish mo‘ljallanmoqda.
Bunda, “Ochiq muloqot” davomida bildirilgan takliflarni amalga oshirish yuzasidan “Yo‘l xaritasi” tasdiqlanadi, har bir hudud bo‘yicha aniq rejalar va erishiladigan maqsadli ko‘rsatkichlar belgilab olinadi, yangi tashabbuslarning mazmun-mohiyati va ahamiyati, tadbirkorlarning fikr-mulohazalari ommaviy axborot vositalarida yoritiladi.
Hududlarda yangi sanoat zonalarini tashkil etish ham ko‘zda tutilgan. Bunda, respublika bo‘yicha qo‘shimcha 200 ta sanoat zonalari tashkil etiladi.
Xususan, sanoat zonalarining har biriga kamida 15 ta korxona joylashtiriladi, elektr, tabiiy gaz, suv tarmoqlari va yo‘l infratuzilmasi yetkazib berish to‘liq davlat budjeti mablag‘lari hisobidan amalga oshiriladi (buning uchun 2022 yilda 1,5 trln so‘m ajratiladi).
Ilg‘or xorijiy tajriba asosida faktoring amaliyoti rivojlantiriladi. Faktoring bozorini rivojlantirish bo‘yicha yetakchi tajribaga ega xalqaro moliya institutlarini jalb qilgan holda faktoring bozorini rivojlantirish borasida banklar, nobank kredit tashkilotlari va ularning mijozlari faoliyatida mavjud muammo va to‘siqlar o‘rganiladi, banklar va mikrokredit tashkilotlari tomonidan faktoring xizmatlari ko‘lami kengaytiriladi, faktoring bozorini rivojlantirish va elektron faktoringni joriy etish bo‘yicha takliflar ishlab chiqiladi.